Aktuálne informácie – október 2026
Metodické usmernenie k národnostnému školstvu
Ministerstvo školstva, výskumu, vývoja a mládeže SR zverejnilo nové metodické usmernenie k národnostnému školstvu, ktorého cieľom je poskytnúť zriaďovateľom, riaditeľom škôl, orgánom štátnej správy a ďalším aktérom jednotný výklad právnych predpisov v tejto oblasti. Usmernenie vychádza z legislatívy účinnej od 1. septembra 2026 a sumarizuje povinnosti a osobitosti jednotlivých foriem národnostného školstva. 
Dokument prináša prehľad právneho rámca národnostného školstva a podrobne vysvetľuje postavenie škôl a tried s vyučovacím jazykom národnostnej menšiny, škôl a tried s vyučovaním jazyka národnostnej menšiny, ako aj národnostných školských zariadení a ich povinnosti. Zároveň sa venuje otázkam pedagogickej dokumentácie, financovania, školských obvodov, názvov škôl a jazykovým požiadavkám na pedagogických a odborných zamestnancov. 
Metodické usmernenie predstavuje praktickú pomôcku pre všetkých, ktorí sa podieľajú na zabezpečovaní vzdelávania v jazykoch národnostných menšín. Je dostupné na webovom sídle ministerstva v časti národnostné školstvo: https://www.minedu.sk/metodicke-usmernenie-k-narodnostnemu-skolstvu/
Sprievodca k Osobitostiam výchovy a vzdelávania žiakov v národnostnom školstve
Súčasne bol na metodickom portáli Učíme zverejnený Sprievodca k Osobitostiam výchovy a vzdelávania žiakov v národnostnom školstve, ktorý vypracoval Národný inštitút vzdelávania a mládeže. Jeho cieľom je poskytnúť základným školám a triedam s vyučovacím jazykom národnostnej menšiny, ako aj školám s vyučovaním jazyka národnostnej menšiny podporu pri implementácii kapitoly Osobitosti výchovy a vzdelávania žiakov v národnostnom školstve zo Štátneho vzdelávacieho programu pre základné vzdelávanie 2023 do školských vzdelávacích programov.
Sprievodca pomáha školám zapracovať do školského vzdelávacieho programu jazyk, históriu, tradície a kultúru vlastnej komunity. Vychádza z princípov autonómie školy, univerzálnosti pre všetky národnostné menšiny a jasného odlíšenia od záväzných kurikulárnych dokumentov. Zároveň ponúka výber výkonových a obsahových štandardov, odporúčania pre jednotlivé vzdelávacie oblasti a námety na mimoškolské, neformálne vzdelávacie aktivity či tematické dni.
Metodické usmernenie k národnostnému školstvu je dostupné na na metodickom portáli Učíme: Osobitosti výchovy a vzdelávania v národnostnom školstve: Sprievodca - Učíme - metodický portál
Odporúčania Medzinárodnej aliancie pre pripomínanie holokaustu
Ministerstvo školstva, výskumu, vývoja a mládeže SR zabezpečilo v roku 2026 oficiálny slovenský preklad dokumentu Medzinárodnej aliancie pre pripomínanie holokaustu (IHRA) Odporúčania pre výučbu a vzdelávanie o prenasledovaní a genocíde Rómov počas nacistickej éry. Dokument je určený tvorcom vzdelávacích politík, pedagogickým zamestnancom a odborníkom z praxe podporuje začleňovanie histórie prenasledovania a genocídy Rómov počas nacistickej éry do vzdelávania, výskumu a kultúry pamäti, ako aj ochranu historických záznamov a boj proti ich skresľovaniu.
Slovenské znenie odporúčaní IHRA je dostupné na tomto odkaze.

